Tengku Muhammad Fauzi Tengku Ibrahim

Leftenan Jeneral Dato' Tengku Muhammad Fauzi bin Tengku Ibrahim (Jawi: تڠکو محمد فاوزي بن تڠکو إبراهيم; lahir 30 Januari 1970) ialah seorang pegawai tentera Malaysia yang berkhidmat sebagai Panglima Angkatan Bersama Malaysia sejak 18 Januari 2026. Beliau menggantikan Leftenan Jeneral Dato' Pahlawan Zahani Haji Zainal Abidin yang dilantik sebagai Ketua Eksekutif The Malaysian Institute of Defence and Security (MiDAS). Sebelum ini, beliau juga pernah berkhidmat sebagai Timbalan Panglima Tentera Darat Malaysia ke-27 pada 6 September 2023 sehingga 17 Januari 2026 dan Komander Markas Pemerintahan Medan Barat Tentera Darat Malaysia dari 18 April 2023 hingga 6 September 2023.

 Kehidupan awal dan pendidikan 
Tengku Muhammad Fauzi bin Tengku Ibrahim dilahirkan pada 30 Januari 1970 di Kuala Terengganu, Terengganu, Malaysia. Beliau mendapat pendidikan menengah di Sekolah Menengah Sains Dungun, Terengganu. Pada 19 Ogos 1988, beliau menyertai Angkatan Tentera Malaysia di Maktab Tentera Diraja (MTD) sebelum dipilih untuk menjalani Latihan Pegawai Kadet Luar Negara di Sekolah Pegawai Kadet Singapura (OCS), Institut Ketenteraan SAFTI pada 1989. Beliau juga merupakan graduan dari Komando Tentera dan Kolej Staf Am Amerika Syarikat di Fort Leavenworth, Kansas, Kolej Staf Am dan Komando Tentera Darat Indonesia (SESKO TNI) di Bandung, Indonesia dan Maktab Diraja Pengajian Pertahanan (RCDS) di London. Tambahan pula, beliau merupakan alumni Harvard Business School dan telah terlibat dalam beberapa seminar antarabangsa seperti Pacific Armies Management Seminar (PAMS), Military Legal and Operation Seminar (MILOPS) and the Pacific Amphibious Leadership Symposium (PALS) dan ASEAN Chief of Army Multilateral Meeting (ACAMM).

 Kerjaya ketenteraan 
Tengku Muhammad Fauzi telah ditauliahkan ke Batalion ke-20, Rejimen Askar Melayu Diraja (RAMD) di Seremban, Negeri Sembilan pada 6 Jun 1990. Antara jawatan yang pernah disandang beliau semasa berkhidmat dalam Batalion RAMD ke-20 ialah Pegawai Platun, Pegawai Platun Mortar 81mm serta Pegawai Perisikan. Beliau juga pernah berkhidmat sebagai Jurulatih Cawangan Pegawai Platun dan Ajudan di Pusat Latihan Tempur Tentera Darat (PULADA) di Johor. Sebagai Ketua Kompeni, beliau berkhidmat di Batalion ke-9 RAMD (Para) di Kem Terendak, Melaka.

Pada pangkat Leftenan Kolonel, Tengku Muhammad Fauzi berkhidmat sebagai Pegawai Memerintah Batalion Pertama RAMD (Istiadat), Pembantu Tentera kepada Panglima Tentera Darat (PTD) serta Pegawai Kanan Staf kepada Panglima Angkatan Tentera (PAT). Semasa memegang jawatan Kolonel, beliau berkhidmat sebagai Ketua Staf di Markas Bahagian Infantri Kedua di Pulau Pinang serta sebagai Penasihat Ketenteraan kepada dua Menteri Pertahanan dari tahun 2012 hingga 2014. Pada 17 Mac 2016, beliau dinaikkan pangkat ke Brigedier Jeneral dan dilantik sebagai Komander ke-17 Briged Payung Terjun ke-10. Pada 19 September 2018, beliau dinaikkan pangkat ke Mejar Jeneral dan dilantik sebagai Penolong Ketua Staf Operasi dan Latihan Pertahanan di Markas ATM. Pada 20 Julai 2019, beliau dilantik sebagai Komander Divisyen Infantri ke-3 sehingga 23 Ogos 2022 sebelum mengambil alih jawatan sebagai Komander ke-23 Latihan Tentera Darat dan Perintah Doktrin bermula 24 Ogos 2022. Beliau sekali lagi dinaikkan pangkat ke Leftenan Jeneral pada 18 April 2023 dan telah ditugaskan untuk berkhidmat sebagai Komander Markas Pemerintahan Medan Barat Tentera Darat Malaysia ke-23. Seterusnya, beliau memegang jawatan sebagai Timbalan Panglima Tentera Darat Malaysia ke-27 pada 6 September 2023.

Tengku Muhammad Fauzi pernah terlibat dalam operasi pergerakan sempadan dan telah berkhidmat bersama Kontinjen Pengaman Malaysia (MALCON) di Bosnia Herzegovina di bawah NATO Stabilization Force (SFOR) dari tahun 1996 hingga 1997. Beliau juga pernah berkhidmat di Royal Military College Duntroon, Australia sebagai Jurulatih Pertukaran dari tahun 1998 hingga 1999. Selain itu, beliau turut terlibat dalam pelbagai latihan dua hala dan pelbagai hala di dalam dan luar negara, termasuk penyertaan dalam Ex SEMANGAT BERSATU bersama Angkatan Bersenjata Singapura, Ex SUMAN WARRIORS bersama Allied Armed Forces FPDA di New Zealand, serta Ex CARAT bersama Kor Marin AS dan Ex KERIS STRIKE bersama USARPAC, Amerika Syarikat.

 Kehidupan peribadi 
Tengku Muhammad Fauzi telah berkahwin dengan Datin Haslinda binti Mohd Ali yang berasal dari Johor dan mereka dikurniakan empat orang anak, iaitu dua orang lelaki dan dua orang perempuan. Beliau seorang yang aktif bersukan dan gemar membaca.

 Anugerah 
 Anugerah di Malaysia 

 30px  :
 50x50px Kesatria Mangku Negara (KMN) (2008) 
 50px Kesatria Setia Diraja (KSD) (2012) 
 50px Pingat Perkhidmatan Setia (PPS) 
 50px Pingat Perkhidmatan Am (PPA) 
 50px Pingat Perkhidmatan Misi Pertubuhan Bangsa-Bangsa Bersatu (PNBB) dengan klasp "BOSNIA" (1997)
 50px Pingat Pertabalan Yang di-Pertuan Agong ke-13 (2007)
 50px Pingat Pertabalan Yang di-Pertuan Agong ke-14 (2012)

 30px  Angkatan Tentera Malaysia :
 50x50px Panglima Setia Angkatan Tentera (PSAT) (2022) 
 50x50px Pahlawan Angkatan Tentera (PAT)
 50x50px Kesatria Angkatan Tentera (KAT)
 50x50px Pingat Jasa Malaysia (PJM)

  30px  :
 50px Darjah Dato' Setia Diraja Kedah (DSDK) – Dato' (2019) 
 50px Ahli Mahkota Kedah (AMK) (2012) 

  30px  :
 50px Darjah Pangkuan Seri Melaka (DPSM) – Datuk (2016) 

  30px  :
 50px Dato' Paduka Mahkota Selangor (DPMS) – Dato'  (2016) 

  30px  :
 50px Darjah Dato' Setia Sultan Mizan Zainal Abidin Terengganu (DSMZ) – Dato' (2024) 
 50px Ahli Mahkota Terengganu (AMT)

 Anugerah asing 
 30px  :
 50px Pingat Pasukan Penstabilan di Bosnia dan Herzegovina (SFOR) (1997)

 Nota 

 Rujukan 

Kategori:Orang hidup
Kategori:Kelahiran 1970
Kategori:Orang dari Terengganu
Kategori:Orang dari Kuala Terengganu